b'\n_START_ARTICLE_\n\xc5\xbdivac odmica\xc4\x8d oka\n_START_PARAGRAPH_\n\xc5\xbdivac odmica\xc4\x8d oka (lat. nervus abducens), naziva se i \xc5\xbeivac odmica\xc4\x8d , motorni je mo\xc5\xbedani \xc5\xbeivac, koji inervira bo\xc4\x8dni ravni mi\xc5\xa1i\xc4\x87 oka. Zajedno sa okulomotornim i trohlearnim \xc5\xbeivcem, on \xc4\x8dini skupinu tzv. \xe2\x80\x9eokulomotornih \xc5\xbeivaca\xe2\x80\x9c koji inerviraju mi\xc5\xa1i\xc4\x87e pokreta\xc4\x8de o\xc4\x8dne jabu\xc4\x8dice.\n_START_SECTION_\nOpis\n_START_PARAGRAPH_\n\xc5\xbdivac odmica\xc4\x8d polazi iz vlastite jezgre u mostu (nucleus nervi abducentis) i izlazi iz mo\xc5\xbedanog debla na granici izme\xc4\x91u mosta i produ\xc5\xbeene mo\xc5\xbedine (unutra u odnosu na facijalni \xc5\xbeivac). Odatle se prostire naprijed, lateralno i prema gore (izme\xc4\x91u mosta i klivusa), probija tvrdu mo\xc5\xbedanicu (lat. dura mater) i ulazi u stra\xc5\xbenju stijenku kavernoznog sinusa. Nakon toga, on prolazi kroz sam sinus, napu\xc5\xa1ta srednju lubanjsku jamu i kroz gornju orbitalnu pukotinu ulazi u o\xc4\x8dnu \xc5\xa1upljinu. Kona\xc4\x8dno, n. abducens ulazi u stra\xc5\xbenji dio lateralnog ravnog mi\xc5\xa1i\xc4\x87a (lat. musculus rectus lateralis) kojeg inervira._NEWLINE_Povrede ovog \xc5\xbeivca su relativno \xc4\x8deste zbog njegovog dugog puta kroz lubanju, a naro\xc4\x8dito usljed prijeloma u podru\xc4\x8dju baze lubanje. Osim toga i pojedine bolesti mogu negativno utjecati na njega: Gradenigov sindrom, tuberkuloza i sl.'